Le Boeuf - The Steak & Fries Bistro

ร้าน Le Boeuf ได้เปิดตัวในเมืองไทย โดย Mr.David Perrot เจ้าของร้าน Crepes & Co. ที่มีชื่อเสียงมายาวนานได้รับแรงบันดาลใจในการนำคอนเซ็ปต์ร้าน Steak & Fries Bistro ที่โด่งดังจากเมืองเจนีวา ประเทศสวิสเซอร์แลนด์ มายังประเทศไทย ด้วยมีความเชื่อว่า ความเป็นเอกลักษณ์ของร้านอาหารที่เน้นเสิร์ฟเมนูหลักเมนูเดียว น่าจะเป็นที่ได้รับความสนใจของบรรดา Foodies ในเมืองไทย ซึ่งเมนูหลักที่ทางร้านเสิร์ฟคือเนื้อที่ได้รับการคัดสรรมาอย่างดี เสิร์ฟพร้อมซอสสูตรต้นตำรับจากเจนีวา ซึ่งจะเสิร์ฟเป็นเซ็ต คือ เนื้อ ขนมปัง วอลนัทกรีนสลัด และเฟรนช์ฟรายที่เติมได้ไม่จำกัด หากใครไม่ทานเนื้อทางร้านก็มีแกะและแซลม่อนให้เลือกด้วยค่ะ และนอกจากเนื้อปกติก็มีเนื้อวากิวให้เลือกด้วยเช่นกัน 

-- การเดินทาง --
ร้าน Le Boeuf ตั้งอยู่หน้าโรงแรม Marriot Mayfair Service Suite ในซอยหลังสวนค่ะ ซึ่งตัวร้านตั้งอยู่หน้าโรงแรม สามารถขับรถมาจอดได้ที่โรงแรมเลยค่ะ ไม่เสียค่าที่จอด
	

-- บรรยากาศ -- 
ตัวร้านเป็นเหมือนเรือนกระจก ตั้งอยู่ทางเข้าโรงแรมค่ะ ร้านตกแต่งง่ายๆ แต่ดูดีนะคะ 
  

-- การบริการ -- 
การบริการดีค่ะ ให้คำแนะนำเมนูได้ดี 


-- เมนู -- 
เมนูอาหารคาวมีให้เลือกไม่เยอะมากนะคะ มี Starter Soup อาหารจานหลักก็อย่างที่ได้บอกไปคือ เนื้อกับซอสสูตรพิเศษ สลัด และฟรายส์ แต่ที่มีให้เลือกค่อนข้างเยอะคือเมนูของหวานค่ะ นอกจากนี้ก็มีเครื่องดื่มให้เลือกหลากหลาย แต่เนื่องจากทางร้านเป็นเครือเดียวกับ Crepe & Co สามารถขอเมนูร้าน Crepe & Co และสั่งอาหารอื่นๆ เพิ่มได้ค่ะ


-- ที่ได้ลอง -- 

•	 Terrine de Campagne (320++)
 เป็น Terrine ที่ทำจากชิ้นส่วนของหมู เสิร์ฟมาสองชิ้นโตๆ พร้อมด้วยบาเกตกรอบๆ สี่ชิ้น และ cornichons และ pickled onion สำหรับ terrine รสชาติดีเลยค่ะ เนื้อไม่ได้เนียนถึงขนาด pate ทานพร้อมบาเกตกรอบๆ อร่อยมาก และแกล้มด้วยผักดองกรุบๆ เข้ากันดีค่ะ


•	Wagyu  Beef Entrecote Steak 250 g (1560++)
เลือกลองวากิว เพราะพี่สาวอยากลองค่ะ สั่งแบบมีเดียม หลังจากที่สั่งเนื้อและระดับความสุกเสร็จแล้ว ทางร้านจะเขียนบอกบนกระดาษที่วางบนโต๊ะค่ะ อย่างโต๊ะเราสั่งวากิว-มีเดียม ร้านก็จะเขียน Wg/M ไว้ค่ะ 

สำหรับเนื้อจะเสิร์ฟพร้อมขนมปังบาเกต สลัด และฟรายส์แบบไม่จำกัด ขนมปังตรงส่วนครัสต์ค่อนข้างเหนียวหน่อยค่ะ แต่เนื้อในนุ่มอร่อย ส่วนสลัดเป็นวอลนัท กรีน สลัด ผักสลัดสดดีค่ะ วอลนัทกรุบๆ และน้ำสลัดออกเปรี้ยว โดยรวมเข้ากันดีค่ะ ส่วนฟรายส์ของร้านนี้อร่อยมากๆ ฟรายส์เค้าจะเป็นแบบชิ้นเล็กเรียวยาว ทอดมาแบบกรอบนอกนุ่มใน คลุกเกลือมาแล้วเล็กน้อย เค็มหน่อยๆ อร่อยเพลินมาก สำหรับฟรายส์จะเติมได้ตลอดค่ะ

ก่อนเนื้อมาเสิร์ฟ พนักงานจะนำอุปกรณ์วางถาดและไฟมาจุดค่ะ เนื้อเสิร์ฟมาบนถาดพร้อมด้วยซอสสูตรพิเศษของทางร้าน เนื้อวากิวสั่งแบบมีเดียม เนื้อนุ่มมากกกกกกกค่ะ เนื้อในยังแดงระเรื่อ สำหรับซอสออกรสเปรี้ยว-เค็มค่ะ ทานกับเนื้อและฟรายส์ก็อร่อยเข้ากันดี แต่ทานเยอะๆ ก็แอบเลี่ยนพอดู และเนื่องจากเนื้ออยู่ในซอสอุ่นร้อนอยู่ตลอดเวลา เนื้อก็จะสุกไปเรื่อยๆ นะคะ เพราะงั้นไม่ควรทิ้งเนื้อไว้ในถาดจนนานเกินไปค่ะ

•	Evian Water (160++)


-- บทสรุป -- 
โดยรวมก็ชอบนะคะ ราคาแรงตามคุณภาพของวัตถุดิบ 



--- ข้อมูลเพิ่มเติม ---

----------
เบอร์ติดต่อ : 02 672 1230
เวลาเปิด-ปิด : 
Mon-Fri: 11:30 am - 11:00 pm
Sat-Sun: 11:00 am - 11:00 pm
พิกัด : 13.7390473,100.5425727
ที่อยู่ : G/F Marriott Mayfair Service Suite, 60 Soi Langsuan, Bangkok, Thailand 10330
FB :  https://www.facebook.com/leboeufgroup
Website : http://leboeufgroup.com/
IG : leboeufbkk
Email : info@leboeufgroup.com<info@leboeufgroup.com>;
Twitter : https://twitter.com/leboeufbkk
----------




----------
Copyright  2016. MonnieFoodTravel. All Rights Reserved.
ห้ามทำการดัดแปลง ทำซ้ำ เผยแพร่ส่วนหนึ่งส่วนใด หรือทั้งหมด ก่อนได้รับอนุญาต
----------
ชิมเอง จ่ายเอง บ่นเอง 
ไม่มีม้า ไม่มีอวย
----------



 